## Odluka o proglašenju Zakona o izmjenama i dopunama Zakona o ustrojstvu i djelokrugu ministarstava i državnih upravnih organizacija

### NN 15/2000 (5.2.2000.), Odluka o proglašenju Zakona o izmjenama i dopunama Zakona o ustrojstvu i djelokrugu ministarstava i državnih upravnih organizacija

# ZASTUPNIČKI DOM HRVATSKOGA DRŽAVNOG SABORA

Na temelju odredbe članka 97. stavka 1. i članka
89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA

Proglašavam Zakon o izmjenama i dopunama Zakona o ustrojstvu
i djelokrugu ministarstava i državnih upravnih organizacija,
koji je donio Zastupnički dom Hrvatskoga državnog
sabora na sjednici 3. veljače 2000.

Broj: 01/2-081-00-01/9-2
Zagreb, 5. veljače 2000.

PRIVREMENO NA DUŽNOSTI
PREDSJEDNIKA REPUBLIKE HRVATSKE
**Zlatko Tomčić,** v. r.
predsjednik Hrvatskoga državnog sabora

## ZAKON

### O IZMJENAMA I DOPUNAMA ZAKONA O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA

Članak 1.

U Zakonu o ustrojstvu i djelokrugu ministarstava i državnih
upravnih organizacija (»Narodne novine«, br. 48/99.)
u članku 1. riječi: »državna ministarstva«
brišu se.

Članak 2.

Članak 2. briše se.

Članak 3.

Članak 3. mijenja se i glasi:

»Ministarstva jesu:

 1. Ministarstvo financija,

 2. Ministarstvo obrane,

 3. Ministarstvo unutarnjih poslova,

 4. Ministarstvo vanjskih poslova,

 5. Ministarstvo gospodarstva,

 6. Ministarstvo hrvatskih branitelja iz Domovinskog rata,

 7. Ministarstvo kulture,

 8. Ministarstvo poljoprivrede i šumarstva,

 9. Ministarstvo pomorstva, prometa i veza,

10. Ministarstvo pravosuđa, uprave i lokalne samouprave,

11. Ministarstvo zaštite okoliša i prostornog uređenja,

12. Ministarstvo prosvjete i športa,

13. Ministarstvo rada i socijalne skrbi,

14. Ministarstvo turizma,

15. Ministarstvo zdravstva,

16. Ministarstvo znanosti i tehnologije,

17. Ministarstvo za europske integracije,

18. Ministarstvo za javne radove, obnovu i graditeljstvo,

19. Ministarstvo za obrt, malo i srednje poduzetništvo.

Članak 4.

U članku 4. točke 3. i 4. brišu se.

Članak 5.

Članak 7. briše se.

Članak 6.

U članku 9. dodaje se novi stavak 2. koji glasi:

»Ministarstvo, u suradnji s drugim nadležnim ministarstvima
obavlja poslove koji se odnose na stvaranje uvjeta za povratak
iseljeništva u Republiku Hrvatsku i njihovo uključivanje
u gospodarski i društveni život u Republici Hrvatskoj,
predlaže politiku poticanja i pomoći povratka i useljavanja
pripadnika hrvatskog naroda, članova njihovih obitelji
i potomaka iz inozemstva u Republiku Hrvatsku; pruža pomoć
u njihovim poduzetničkim ulaganjima i aktivnostima kroz
organiziranje i provođenje informativne, promidžbene
i nakladničke djelatnosti s ciljem povratka i useljavanja;
skrbi o zbrinjavanju starijih povratnika i useljenika; potiče
povratak i useljavanje mladih te njihovo školovanje uz državnu
potporu.«

Dosadašnji stavak 2. postaje stavak 3.

Članak 7.

Članak 10. mijenja se i glasi:

»Ministarstvo gospodarstva obavlja upravne i druge poslove
koji se odnose na energetiku, industriju osim prehrambene i duhanske
industrije; brodogradnju; rudarstvo; djelatnosti trgovine; trgovinsku
politiku; politiku zaštite domaće proizvodnje i gospodarsku
suradnju s inozemstvom; uključivanje u europske gospodarske
integracije; usklađivanje aktivnosti u svezi s prijamom i
članstvom Republike Hrvatske u Svjetskoj trgovinskoj organizaciji;
te sudjelovanje u višestranim trgovinskim pregovorima u okviru
ove organizacije; poticanje izvoza i stranih ulaganja; osnivanje
i poslovanje slobodnih zona; sustavno poticanje poduzetništva;
stanje i pojave na tržištu; opskrbu i cijene; zaštitu
potrošača te poslove koji se odnose na robne zalihe.

Ministarstvo gospodarstva obavlja upravne i druge poslove koji
se odnose na privatizaciju dionica, udjela, stvari i prava u vlasništvu
Republike Hrvatske i restrukturiranje i sanaciju pravnih osoba
kad je to zakonom određeno, te nadzor zakonitosti rada Hrvatskog
fonda za privatizaciju.

Ministarstvo obavlja i druge poslove koji su mu stavljeni u nadležnost.«

Članak 8.

U članku 14. stavku 1. riječi: »davanje i ostvarivanje
koncesija u telekomunikacijama«, zamjenjuju se riječima:
»donošenje podzakonskih propisa o koncesijama za obavljanje
usluga u javnim telekomunikacijama«.

Članak 9.

U članku 15. stavku 1., 2. i 3. riječi: »Ministarstvo
pravosuđa« zamjenjuju se riječima: »Ministarstvo
pravosuđa, uprave i lokalne samouprave«.

Iza stavka 3. dodaju se novi stavci 4. i 5. koji glase:

»Ministarstvo pravosuđa, uprave i lokalne samouprave
obavlja upravne i druge poslove koji se odnose na sustav i ustrojstvo
državne uprave i lokalne samouprave, nadzor nad radom predstavničkih
i izvršnih tijela jedinica lokalne samouprave; politički
i izborni sustav; manjinska prava; organiziranje i provedbu stručnog
osposobljavanja i usavršavanja zaposlenih u državnoj
upravi i tijelima jedinica lokalne samouprave; vođenje središnjeg
očevidnika o državnim službenicima i namještenicima;
radnopravni položaj i praćenje primjene sustava plaća
djelatnika u tijelima državne uprave i lokalne samouprave;
praćenje načina i korištenja sredstava rada
te primjenu suvremenih metoda rada u državnoj upravi, a posebice
primjenu računalnih i komunikacijskih sustava u radu; obavljanje
stručnih i tehničkih poslova za rad službeničkih
sudova i Višega službeničkog suda, rješavanje
sporova o pravima županija, gradova i općina i Vladina
povjerenstva za granice jedinica lokalne samouprave; nadzire zakonitost
rada i postupanja u oblasti osobnih stanja građana u svezi
s vođenjem državnih evidencija o hrvatskom državljanstvu,
biračkom pravu, maticama rođenih, vjenčanih
i umrlih, rješava u upravnim stvarima u svezi s promjenom
osobnog imena, postupa po zahtjevima diplomatsko-konzularnih predstavništava
Republike Hrvatske kod pribavljanja i dostavljanja isprava za
građane u inozemstvu, obavlja poslove za Međunarodnu komisiju
za građanska stanja (CIEC), izravno sudjeluje u radu međunarodnih
tijela koja se bave pitanjima upravnog prava, državne uprave
i lokalne samouprave; prati i nadzire provedbu Zakona o općem
upravnom postupku i propisa o uredskom poslovanju; provodi postupak
registracije političkih stranaka, udruga, zadataka, fundacija
i vodi odgovarajuće registre; obavlja poslove upravne inspekcije
i druge poslove opće uprave.

Ministarstvo pravosuđa, uprave i lokalne samouprave obavlja
i druge upravne i stručne poslove koji nisu stavljeni u
nadležnost nekom ministarstvu, odnosno drugom tijelu državne
uprave.«

Dosadašnji stavak 4. postaje stavak 6.

Članak 10.

Članak 16. mijenja se i glasi:

»Ministarstvo zaštite okoliša i prostornog uređenja
obavlja upravne i druge poslove koji se odnose na opću politiku
zaštite okoliša u ostvarivanju uvjeta za održivi
razvitak; zaštitu zraka, tla, voda, mora, biljnog i životinjskog
svijeta u ukupnosti uzajamnog djelovanja, izrada prijedloga strategije
za unapređenje stanja u oblasti zaštite okoliša;
predlaganje, promicanje i praćenje mjera za unapređivanje
zaštite okoliša, osiguravanje provedbe katastra onečišćavanja
(monitoring); vođenje informacijskog sustava zaštite
okoliša, utvrđivanje mjera, uvjeta i suglasnosti zaštite
okoliša; skrb, usklađivanje i vođenje nadzora nad
financiranjem programa zaštite okoliša; postupanje s
otpadom; pripremu prijedloga standarda zaštite okoliša;
ocjenjivanje uvjeta za rad pravnih i fizičkih osoba iz
područja zaštite okoliša; ostvarivanje međunarodne
suradnje u zaštiti okoliša; inspekcijske poslove zaštite
okoliša; poticanje odgoja i obrazovanja te istraživanja
u svezi sa zaštitom okoliša.

Ministarstvo zaštite okoliša i prostornog uređenja
obavlja upravne i druge poslove koji se odnose na: istraživanje,
proučavanje, praćenje, evidentiranje, dokumentiranje
i promicanje prirodne baštine, središnju informacijsko-dokumentacijsku
službu; utvrđivanje svojstva zaštićenih dijelova
prirode te njihovo vrednovanje; vođenje središnjih upisnika
zaštićenih dijelova prirode; propisivanje mjerila za
utvrđivanje programa javnih potreba u području zaštite
prirode Republike Hrvatske; skrb, usklađivanje i vođenje
nadzora nad financiranjem programa zaštite prirode; osnivanje
i nadzor nad ustanovama za obavljanje poslova djelatnosti zaštite
prirode; ocjenjivanje uvjeta za rad pravnih i fizičkih
osoba na poslovima zaštite prirode; osiguravanje uvjeta za
obrazovanje i usavršavanje stručnih djelatnika u djelatnostima
zaštite prirode, provedbu nadzora prometa, uvoza izvoza zaštićenih
dijelova prirode; utvrđivanje uvjeta za korištenje i
namjenu zaštićenih dijelova prirode, te upravljanje
zaštićenim dijelovima prirode; utvrđivanje uvjeta
zaštite prirode; inspekcijske poslove zaštite prirode.

Ministarstvo zaštite okoliša i prostornog uređenja
obavlja upravne i druge poslove koji se odnose na prostorno uređenje
Republike Hrvatske i usklađivanje regionalnoga prostornog
razvitka, planiranje, korištenje i zaštitu prostora,
ostvarivanje međunarodne suradnje u prostornom uređenju,
inspekcijske poslove prostornog uređenja; informacijski sustav
o prostoru, praćenje stanja u prostoru i provedbu dokumenata
prostornog uređenja Republike Hrvatske, lokacijske dozvole,
surađuje u izradi dokumenata prostornog uređenja županija,
gradova i općina radi osiguravanja uvjeta za gospodarenje,
zaštitu i upravljanje prostorom i usklađivanja djelovanja
tijela državne uprave koja sudjeluju u izradi, donošenju
i provedbi dokumenata prostornog uređenja, osiguravanje uvjeta
za razvitak i unapređenje poslovanja pravnih i fizičkih
osoba iz područja prostornog uređenja, uređenje
naselja, te uređuje i korištenje građevinskog zemljišta.

Ministarstvo obavlja upravne i druge poslove koji se odnose na
utvrđivanje uvjeta za projektiranje i gradnju građevina;
poslovanje pravnih i fizičkih osoba iz područja
graditeljstva, Hrvatske komore arhitekata i inženjera u graditeljstvu
te drugih inženjera koji sudjeluju u gradnji, praćenje
i analiziranje kvalitete građevinskih i projektantskih usluga
u graditeljstvu; građevne i uporabne dozvole, korištenje,
održavanje i uklanjanje građevine, inspekcijske poslove
gradnje te provodi upravni postupak iz područja stanovanja
i komunalnog gospodarstva.

Ministarstvo obavlja i druge poslove koji su mu stavljeni u nadležnost.«

Članak 11.

Iza članka 21. dodaju se članci 21a., 21b. i 21c.
koji glase:

»Članak 21a.

Ministarstvo za europske integracije sudjeluje, u suradnji i koordinaciji
s Ministarstvom vanjskih poslova, u obavljanju upravnih i drugih
poslova koji se odnose na proces približavanja Republike
Hrvatske Europskoj uniji.

Ministarstvo za europske integracije sudjeluje u razgovorima i
pregovorima s predstavnicima Europske unije i Vijeća Europe,
odnosno u pripremi i izvršavanju međunarodnih obveza
između Republike Hrvatske i Europske unije, te Republike Hrvatske
i Vijeća Europe.

Ministarstvo za europske integracije sudjeluje u koordinaciji
i poticanju suradnje državnih tijela s Europskom unijom,
kao i održavanju i razvijanju veza s predstavnicima Europske
unije u Republici Hrvatskoj; koordinaciji radnih tijela Vlade,
tijela državne uprave i tijela lokalne uprave i samouprave
u poslovima iz njihovog djelokruga koji su u vezi s europskim
integracijama; koordinira usklađivanje pravnog sustava Republike
Hrvatske s pravnim sustavom Europske unije i izvršavanje
obveza po preuzetim međunarodnim ugovorima sklopljenim u okviru
Vijeća Europe; pruža informacije o Europskoj uniji
i Vijeću Europe te o procesu približavanja Republike
Hrvatske Europskoj uniji i suradnju s Vijećem Europe; u
suradnji s drugim nadležnim tijelima državne uprave,
koordinira programe pomoći i suradnje s Europskom unijom.

Ministarstvo obavlja i druge poslove koji su mu stavljeni u nadležnost.

Članak 21b.

Ministarstvo za javne radove, obnovu i graditeljstvo obavlja upravne,
stručne i druge poslove koji se odnose na organiziranje
izrade strateških infrastrukturnih projekata i investicijskih
programa od posebnog značenja za Republiku Hrvatsku i pripremanje
prijedloga Vladi Republike Hrvatske za njihovo odobravanje; organiziranje
tome odgovarajućih velikih infrastrukturnih investicijskih
radova u izgradnji objekata i uređaja vodoprivredne prometne
infrastrukture, osim njihove rekonstrukcije i održavanja,
i drugih odgovarajućih krupnih infrastrukturnih radova od
značaja za održivi razvitak Republike Hrvatske koji
se u cijelosti ili u većoj mjeri financiraju sredstvima
državnog proračuna, te usklađuje aktivnosti drugih
subjekata u izgradnji takvih objekata i prati i kontrolira te
investicije, te obavlja stručne poslove koji se odnose
na pokretanje, usklađivanje i nadzor poslova određenih
aktima i propisima kojima se uređuje razvitak otoka.

Ministarstvo obavlja i poslove koji se odnose na obnovu objekata
infrastrukture i javne namjene te drugih objekata uništenih
ratnim djelovanjima značajnim za razvitak tih područja
te sa njima zemljopisno i gospodarski povezanih područja;
promicanje stambene izgradnje i obnove naselja uništenih
ili oštećenih ratnim djelovanjima; predlaganje ukupne
politike povratka i porasta broja stanovnika; organiziranje investicijskih
i drugih radova za stambeno zbrinjavanje stradalnika Domovinskog
rata; predlaganje financijske politike u svezi s obnovom, te stručne
poslove koji se odnose na razvitak gospodarski zaostajućih
područja.

Ministarstvo obavlja upravne i druge poslove koji se odnose na
zbrinjavanje i pomoć prognanicima, izbjeglicama i povratnicima
za njihov povratak.

Ministarstvo obavlja upravne i druge poslove koji se odnose na
djelovanje instrumenata i mjera gospodarske politike u graditeljstvu,
stanovanje, politiku stanovanja, gradnju stanova i naselja; socijalnih
i službenih stanova; provedbu posebnih programa Vlade Republike
Hrvatske u stanogradnji, komunalno gospodarstvo; politika, praćenje
i unapređenje stanja u komunalnom gospodarstvu, ostvarivanje
međunarodne suradnje u graditeljstvu i stanovanju.

Ministarstvo obavlja upravne i druge poslove koji se odnose na
obavljanje poslova evidencije i održavanja imovine Republike
Hrvatske kojom neposredno raspolaže Vlada Republike Hrvatske,
ako ovim ili drugim zakonom obavljanje tih poslova nije povjereno
drugom tijelu državne uprave te provedbu odluka Povjerenstva
Vlade za upravljanje imovinom Republike Hrvatske.

Ministarstvo obavlja i druge poslove koji su mu stavljeni u nadležnost.

Članak 21c.

Ministarstvo za obrt, malo i srednje poduzetništvo obavlja
upravne i druge poslove koji se odnose na obrt i zadruge; promicanje
i sustavno unapređivanje obrtništva, zadrugarstva, malog
i srednjeg poduzetništva; djelovanje instrumenata gospodarskog
sustava i mjera gospodarske politike na razvoj obrtništva,
zadrugarstva, malog i srednjeg poduzetništva, te poslovanje
obrtnika i poduzetnika; ostvarivanje međunarodne suradnje;
provedbu posebnih programa Vlade Republike Hrvatske u ovlasti
obrtništva, zadrugarstva, malog i srednjeg poduzetništva.

Ministarstvo obavlja i druge poslove koji su mu stavljeni u nadležnost.«

Članak 12.

Članci 24. i 25. brišu se.

Članak 13.

U članku 32. stavku 2. riječi: »državnog
ravnateljstva za državnu upravu i lokalnu samoupravu«
brišu se.

U stavku 3. riječi: »državnog ravnateljstva za
državnu upravu i lokalnu samoupravu« brišu se,
a iza riječi: »državnog zavoda za statistiku«
stavlja se zarez i dodaju riječi: »državne uprave
za vode«.

Stavak 4. mijenja se glasi:

»Za Državnu geodetsku upravu nadležan je ministar
zaštite okoliša i prostornog uređenja, za Državni
zavod za zaštitu obitelji, materinstva i mladeži nadležan
je ministar rada i socijalne skrbi, a za Državni zavod za
intelektualno vlasništvo nadležan je ministar znanosti
i tehnologije.«

Članak 14.

Stupanjem na snagu ovoga Zakona prestaju radom Ministarstvo razvitka,
useljeništva i obnove, Ministarstvo prostornog uređenja,
graditeljstva i stanovanja, Državna uprava za zaštitu
prirode i okoliša i Državno ravnateljstvo za državnu
upravu i lokalnu samoupravu.

Članak 15.

Ministarstvo pravosuđa nastavlja radom kao Ministarstvo pravosuđa,
uprave i lokalne samouprave.

Članak 16.

Ministarstva koja preuzimaju poslove koje su do stupanja na snagu
ovoga Zakona obavljala druga ministarstva su:

1. Ministarstvo za obrt, malo i srednje poduzetništvo preuzima
poslove Ministarstva gospodarstva koji se odnose na obrtništvo,
zadrugarstvo, malo i srednje poduzetništvo,

2. Ministarstvo za javne radove, obnovu i graditeljstvo preuzima
poslove Ministarstva prostornog uređenja, graditeljstva i
stanovanja koji se odnose na graditeljstvo i stanovanje, komunalno
gospodarstvo, evidenciju i održavanje imovine Republike Hrvatske
kojom neposredno raspolaže Vlada Republike Hrvatske, koje
se odredbama ovoga Zakona stavljaju u djelokrug toga Ministarstva,
te poslove Ministarstva razvitka, useljeništva i obnove,
osim onih koji se odredbama ovoga Zakona stavljaju u djelokrug
Ministarstva vanjskih poslova,

3. Ministarstvo zaštite okoliša i prostornog uređenja
preuzima poslove Ministarstva prostornog uređenja, graditeljstva
i stanovanja koji se odnose na prostorni razvitak i uređenje
prostora, lokacijske, građevinske i uporabne dozvole, poslove
urbanističke i građevinske inspekcije, te tome odgovarajuće
upravno-pravne poslove, kao i poslove Državne uprave za zaštitu
prirode i okoliša,

4. Ministarstvo pravosuđa, uprave i lokalne samouprave preuzima
poslove Državnog ravnateljstva za državnu upravu i lokalnu
samoupravu.

Članak 17.

Vlada Republike Hrvatske će u roku od 30 dana uredbama urediti
unutarnje ustrojstvo ministarstava koja mijenjaju ustrojstvo,
odnosno djelokrug.

Ministri ministarstava koja mijenjaju ustrojstvo, odnosno djelokrug
dužni su donijeti ili uskladiti pravilnike o unutarnjem redu
prema odredbama ovoga Zakona u roku od 30 dana od dana donošenja
uredbi iz stavka 1. ovoga članka.

Državni službenici i namještenici tijela državne
uprave koja prestaju s radom, odnosno mijenjaju ustrojstvo ili
djelokrug nastavljaju s radom na poslovima na kojima su zatečeni
u trenutku stupanja na snagu ovoga Zakona i zadržavaju stečena
zvanja i položaje do donošenja rješenja na temelju
akata iz stavka 2. ovoga članka.

Članak 18.

Ministarstva koja preuzimaju poslove koje su do sada obavljala
druga ministarstva i druga tijela državne uprave preuzimaju
opremu, pismohranu i drugu dokumentaciju, sredstva za rad, financijska
sredstva te prava i obveze tih ministarstava i drugih tijela državne
uprave srazmjerno preuzetim poslovima.

Članak 19.

Ovaj Zakon stupa na snagu danom objave u »Narodnim novinama«.

Klasa: 023-03/00-01/02
Zagreb, 3. veljače 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić, dipl. ing.,** v. r.

Zakon, NN 15/2000-228